《挽郭知府》
宋代·李祥

平生孤苦范希文，盖世功名自立身。
要识乡闾称孝子，定知宗社作忠臣。
一麾未足抟云翼，五鼎犹怀念棘薪。
怅望新阡无路到，他年宿草亦沾巾。

作者简介：（1128—1201）常州无锡人，字元德。孝宗隆兴元年进士。为钱塘簿。历太学博士，累迁国子祭酒。丞相赵汝愚以言去国，祥上疏争之。除湖南转运副使，寻为言者劾罢，以直龙图阁致仕。卒谥肃简。